JymyVolley - JymyVolley Akatemia
2021-09-17 18:30 (Europe/Helsinki) | Nurmohalli, Länsitie 30, 60550 Seinäjoki, Suomi

Puijo Wolley - JymyVolley
2021-09-25 15:00, 2022-01-02 15:00

JymyVolley - LP Kangasala
2021-10-03 17:00 | Nurmohalli, Länsitie 30, 60550 Seinäjoki, Suomi
Jymy vihdoin kotiyleisön eteen

Nurmon JymyVolleyn kotiottelut naisten lentopallon mestaruusliigassa käynnistyvät sunnuntaina Nurmohallissa kovalla ottelulla, kun Jymy saa vastaansa viime kauden runkosarjan ylivoimaisen ykkösen sekä Suomen cupin voittaneen LP Kangasalan. Joukkueet kohtasivat viime kaudella puolivälierissä Kangasalan edetessä välieriin. Mestarisuosikin matka kuitenkin päättyi siihen koronan iskiessä joukkueeseen ja Kangasala suljettiin sarjasta välierävaiheessa.
– Viime kauden loppu jätti varmasti haavat, jotka Kangasala haluaa nyt parsia kasaan. Sieltä tulee nälkäinen joukkue vastaan. Vastus kovimmasta päästä, mutta ei meillä jatkokaan helppo ole, kun tulee Hämeenlinna ja LP Viesti kotiin, toteaa Jymyn päävalmentaja Kari Raatikainen.
Jymy haki avauskierrokselta voiton Kuopiosta. Kangasala puolestaan hävisi kotonaan Pölkky Kuusamolle. Kauden kotiotteluiden avauksella Raatikainen näkee kuitenkin suurena arvona sen, että joukkue pääsee pitkästä aikaa kotiyleisön eteen.
– Viime kausi pelattiin käytännössä nollayleisölle. Yleisöä ja tunnelmaa katsomoon kaivataan. Kuopiossa oli jo jonkin verran yleisöä, mutta Nurmohallissa tunnelma on aina taattu, Raatikainen jatkaa.
Jymyn joukkueessa on tullut vaihdoksia. Uusina passareina joukkueeseen ovat liittyneet Vampulasta Mila Viljanen ja Aino-Kaisa Etelä. Viime kauden passareista Anniina Keijonen jäi pois loppukaudesta ja Venla Hyttisen matka jatkui Kuopioon. Venla Raitala puolestaan lähti Turkuun, mutta tilalle saatiin Ruotsin maajoukkueen yleispelaaja Diana Lundvall. Hän on kotoisin Örebrosta, mutta pelasi viime kauden Sveitsissä. Uusi pelaaja on myös Plokista tullut keskipelaaja Sanni Raitanen.
– Olemme onnistuneet korvaamaan lähtijät laadukkailla pelaajilla. Lisäksi omaa juniorikaartia on nostettu mukaan näyttöjä antamaan.
LP Kangasalan runko on puolestaan säilynyt varsin hyvin. Uusista pelaajista mielenkiintoinen nimi kotiyleisölle on Emmi Riikilä, joka on saanut lentopallo-oppinsa Jymyssä. Kangasalalla on kaksi ulkomaalaisvahvistusta eli keskipelaaja Braedyn Tutton Kanadasta ja hakkuri Gabriela Da Silva Brasiliasta. Riikilän lisäksi maajoukkuepelaajia ovat passari Katja Kylmäaho ja libero Tiiamari Sievänen.
– Laadukas pelaajarinki heillä on kasassa. Nykyisestä maajoukkueesta on kolme pelaajaa ja edellisestä viisi.
Raatikainen toteaa Kangasalan olevan tasainen joukkue, jonka passari pyörittää hienoja hyökkäyskuvioita, jossa peli elää ja kehittyy. Omalle joukkueelle ohje on selvä.
– Syöttö ja vastaanotto pitää olla hyvällä tasolla. Se on sitä nykyistä lentopalloa, Raatikainen kiteyttää.
Osta viralliset liput otteluihin | lippu.fi
JARI HAKALA

OrPo - JymyVolley
2021-10-09 17:00

JymyVolley - Hämeenlinna
2021-10-13 18:30 | Nurmohalli, Länsitie 30, 60550 Seinäjoki, Suomi
Jymy kohtaa Hämeenlinnan arkipelissä

Hyvän alkukauden naisten lentopallon mestaruusliigassa pelannut JymyVolley saa vastaansa keskiviikon arkipelissä yhden viime vuosien menestysjoukkueista eli Hämeenlinnan Lentopallokerhon. Jymy on pelannut kolme ottelua ja on sarjassa neljäntenä. Hämeenlinna puolestaan on pelannut yhden ottelun enemmän kuin Jymy, pitäen hallussaan kuudetta sijaa.
– Kyllä jokainen voi olla tyytyväinen sarjataulukon sijoitukseen. Päätavoite on kuitenkin pudotuspelit ja ehjä kausi, painottaa toista kauttaan Jymyn kapteenina toimiva Riikka Valkonen.
Lähtökohdat otteluun ovat varsin erilaiset. Jymyllä on alla kolmen pisteen voitto Oriveden Ponnistuksesta. Jymy on voittanut lisäksi kauden avauksessa Puijo Wolleyn ja ottanut pisteen sarjan suurimmalta ennakkosuosikilta LP Kangasalalta. Jymyllä pisteitä on kasassa kuusi. Hämeenlinnan kausi lähti myös käyntiin kahdella voitolla, mutta nyt alla on kaksi tappiota.
– Hämeenlinnalla on vahva joukkue ja kokeneita pelaajia. Nyt, kun alla on kaksi tappiota, niin kova porukka sieltä vastaan tulee.
Jymy Volleyn videopalaveri vastustajan läpikäyntiin on tiistaina, mutta Valkonen toteaa Hämeenlinnan vahvuuden olevan monipuolinen hyökkäyspeli jokaiselta pelipaikalta.
– Meidän puolustuspelin tulee olla iskussa, että saadaan pallot peliin ja jatkohyökkäyksiin. Syötöllä pitää lisäksi saada vastustajan vastaanottoa rikki.
Valkonen näkee Jymyn hyvän kauden startin takana laadukkaan ja kovan kesäharjoittelun. Uudet pelaajat ovat myös sopeutuneet hyvin joukkueeseen.
– Meillä oli haastetta harjoituspelien kanssa, kun karanteenit sotkivat, mutta olemme silti olleet hyvin valmiina kauteen.
Joukkueilla on myös varsin erilaiset lähtökohdat ulkomaalaispelaajien osalta. Jymyssä ainoa ulkomaalaisvahvistus on Diana Lundvall, joka on ollut tehokas. Hämeenlinnalla on neljä ulkomaalaisvahvistusta eli yleispelaaja Aksandra Cveticanin, keskipelaaja Vera Klimovich, yleispelaaja Jelena Oluic sekä passipeliä pyörittävä Dana Schmit.
Jymyllä on Hämeenlinna pelin jälkeen kymmenen päivän tauko, kunnes vastaan tulee toisessa peräkkäisessä kotiottelussa salolainen LP Viesti. Valkonen on tyytyväinen, kun katsomoissa on väkeä.
– On mahtavaa pelata, kun sekä koti- että vieraspeleissä on yleisöä. Lisääkin vielä mahtuu, Valkonen kannustaa väkeä katsomoon.
JARI HAKALA

JymyVolley - LP Viesti
2021-10-23 17:00 | Nurmohalli, Länsitie 30, 60550 Seinäjoki, Suomi
Viime kauden mestari vastaan

Nurmon JymyVolley saa lauantain kotiottelussaan naisten lentopallon mestaruusliigassa vastaansa kotimaan kenttien viime vuosien menestyneimmän joukkueen, kun puolustava mestari salolainen LP Viesti saapuu Nurmohalliin. Keväällä LP Viesti otti jo kymmenennen suomenmestaruutensa. Vuonna 2008 perustettu seura on tehnyt kovaa jälkeä, sillä joukkue on ollut joka vuosi mitaleilla perustamisensa jälkeen.
– Kyllä heillä jälleen kerran on koossa kova joukkue. Yksi vahva ennakkosuosikki. Toisaalta tilanne on meille hyvä. Saamme pelata paineitta, kuten saimme pelata myös Hämeenlinnaa vastaan. Lisäksi saamme pelata kotikatsomon edessä. Nurmohallissa on aina loistava kotiyleisö. Se on jäänyt mieleen jo niistäkin peleistä, kun oli täällä pelaamassa Jymyä vastaan, toteaa Jymyssä ensimmäistä kauttaan passarina pelaava Mila Viljanen.
LP Viesti on sarjassa tällä hetkellä toisena. Joukkue on ottanut kuudesta ottelustaan viisi voittoa.
– Siellä on riveissä paljon kokemusta. Keskipelaaja Anna Chakan on liigan kärkeä. Samoin toista kautta joukkueessa pelaava hakkuri Iina Andrikopoulou sekä yleispelaaja Jessica Kosonen. He ovat erottuneet alkukaudesta. LP Viestillä on tulivoimaa jokaisella paikalla.
Viljanen toteaa haastajana lähtevän Jymyn olevan valmis kamppailemaan voitosta, kun syöttöpeli on iskussa.
– Se on avainasemassa. Kun syöttö toimii, niin pääsemme sitä kautta lukemaan vastustajan peliä ja se auttaa meitä torjunnassa.
Jymy on pelannut neljä peliä ja alkukausi on ollut hyvä. Kolme otteluista on mennyt aina viidenteen erään saakka.
– Jokaisesta ottelusta on tullut vähintään piste ja se on hieno asia. Olemme ottaneet pisteen jo nyt myös kahdelta kärkipään joukkueelta, Viljanen viittaa otteluihin Kangasalaa ja Hämeenlinnaa vastaan.
Passari näkee hyvän alkukauden ainekset tehdyn jo kesällä.
– Olemme olleet valmiina kauteen. Olemme päässeet jo varhain kesällä harjoittelemaan yhdessä ja valmennus on tehnyt hyvää työtä.
Viljasen liigaura lähti käyntiin Tampereelta. Sen jälkeen hän on pelannut Kuopiossa, Kangasalalla ja viimeksi Vampulassa, josta tuli Jymyyn. Jymyllä on tuplapeliviikonloppu, sillä sunnuntaina Jymy kohtaa Viljasen viime kauden joukkueen vieraspelissä.
– On mukava lähteä sinne pelaamaan nyt vastustajan riveissä. Vampulalla on useita ulkomaalaispelaajia, mutta lähtökohta on erilainen kuin lauantain kotiottelussa. Pisteitä lähdemme hakemaan, Viljanen painottaa.
JARI HAKALA

LP-Vampula - JymyVolley
2021-10-24 17:00, 2021-12-15 18:30

JymyVolley - Puijo Wolley
2021-10-30 17:00 | Nurmohalli, Länsitie 30, 60550 Seinäjoki, Suomi
Ensimmäinen kotivoitto tähtäimessä

Viime viikonloppuna hyvät pelit Jymy Volleyn keskipelaajana naisten lentopallon mestaruusliigassa pelannut Ada Peura toteaa tavoitteen ensi lauantain kotiotteluun kuopiolaista PuijoWolleyta vastaan olevan ensisijaisesti paluu voittojen tielle kahden tappion jälkeen. Se tarkoittaisi sitä, että myös Nurmohallin kovaa kannustava kotiyleisö pääsisi ottelun jälkeen tuulettamaan.
– Tämän kauden ensimmäinen kotivoitto on haussa. Hyvä harjoitusviikko alle ja alusta lähtien valmiina peliin, niin meillä on hyvät mahdollisuudet. Toivottavasti tulee paljon yleisöä ja saadaan hyvä tunnelma saliin, Peura toteaa.
Peura näkee Jymyn osakkeiden nousevan, kun kotijoukkue pelaa alusta lähtien omalla tasollaan. Joukkueet ovat tällä kaudella kohdanneet kerran sarja-avauksen merkeissä Kuopiossa. Siitä pelistä Jymy otti voiton erin 3-2.
– Puijo on osoittanut, että se taistelee peleissä loppuun asti. Joukkue on kovempi kuin aiemmilla kausilla, eikä siltä oteta helppoja voittoja. En itse pelannut Kuopion pelissä, mutta Puijolla on kova syöttö ja se sai sillä meidän vastaanottoa horjutettua.
Jymyn vahvuus on alkukaudesta ollut syöttö- ja vastaanottopelin toimivuus.
– Kahdessa viime pelissä ne osa-alueet eivät ole olleet yhtä hyviä kuin alkukaudesta. Niitä pitää nyt parantaa.
Lähtökohdat otteluun ovat herkulliset. Joukkueet ovat pelanneet kuusi ottelua ja ovat sarjataulukossa peräkkäin. PuijoWolley on seitsemäntenä kahdeksalla sarjapisteellä ja Jymy pinnan perässä kahdeksantena.
– Tärkeä keskinäinen peli ja sikälikin voitto maistuisi.
Puijo on pelannut viime ottelut noususuhdanteessa. Kuopiolaiset ottivat pisteen LP Kangasalalta ja voittivat Oriveden Ponnistuksen. Jymy teki vastaavan tempun samoille joukkueille aiemmin, mutta nyt kahdesta viime pelistä on alla kaksi tappiota.
Kuopiolla on yksi ulkomaalaispelaaja riveissään, kun USA:sta kotoisin oleva hakkuri Natasha Calkins tuli Kuopioon Ruotsin ja Itävallan kausien jälkeen. Tuttu nimi on myös viime kaudella Jymyssä pelannut passari Venla Hyttinen.
– Calkins ei ollut mukana kauden avauksessa, vaan liittyi mukaan myöhemmin. Hän on tehnyt paljon pisteitä ja hänet pitää saada kiinni.
Peura pelasi viime viikonloppuna kaksi hyvää ottelua.
– Tappiot tietysti harmittavat, mutta oma peli oli sitä mitä toivoinkin ja sujui ihan mukavasti.
JARI HAKALA

JymyVolley - WoVo
2021-11-07 17:00 | Nurmohalli, Länsitie 30, 60550 Seinäjoki, Suomi
Jymy kohtaa hankinnoilla hyökkäystehoja hakeneen WoVon

JymyVolleyllä on varsin hyvät lähtökohdat kolmeen seuraavaan naisten lentopallon mestaruusliigan otteluun ja pisteputkeen, kun vastaan tulee sarjataulukossa kaksi alempana olevaa joukkuetta. Ensin Jymy kohtaa sunnuntaina kotiottelussa WomanVolleyn Rovaniemeltä ja matkaa seuraavaksi kaksi kertaa pääkaupunkiin Hel Volleyn vieraaksi.
Sunnuntain kotiottelun panosta lisää se, että samalla on tarjolla voittajalle Suomen cupin jatkopaikka. Jymyn libero Laura Penttilä odottaa hyvää peliä. WoVo on tälle kaudelle panostanut ulkomaalaisvahvistuksiin, joita napapiirin joukkueella on riveissään kolme.
– WoVo pelaa hyvää lentopalloa ja takki auki emme saa lähteä. Meidän pitää keskittyä omaan tekemiseen ja omiin vahvuuksiin. Syötöllä olemme tällä kaudella saaneet hyvin vastustajan vastaanottoa hajotettua. Viime pelissä Sanni Rantanen oli liekeissä torjunnassa. Jos meidän keskitorjunta on samassa iskussa, niin ei siitä helpolla läpi tulla, Penttilä toteaa.
Lähtökohdat otteluun ovat joukkueilla erilaiset. Jymy otti edellisessä pelissä tärkeän voiton Puijo Wolleystä ja käänsi kolmen pelin mittaisen tappioputken takaisin voittojen tielle. WoVo puolestaan on hävinnyt kaksi edellistä otteluaan ja kohtaa vielä Hämeenlinnan kotonaan ennen vieraspelimatkaa Nurmohalliin. Jymyllä on kasassa kymmenen pistettä ja sijoitus sarjataulukossa seitsemäs. WoVo on kymmenentenä kuudella pisteellään.
– Rovaniemen pelaajista Saana Lindgren on hakkurina tehnyt tällä kaudella paljon pisteitä. Runkopelaajiin kuuluu myös Janina Laine, joka on noussut ykkösliberon rooliin. Viime kaudella WoVo pelasi kotimaisin voimin, mutta on nyt hakenut hyökkäysvoimaa ulkomaalaispelaajien avulla, Penttilä jatkaa.
Rovaniemen ulkomaalaisvahvistuksista slovakialainen yleispelaaja Martina Konecna pelasi viime kauden Ruotsissa, mutta on aiemmin viihtynyt Suomen kentillä Hämeenlinnassa ja Salossa LP Viestissä. Napapiirin ylpeyden peliä pyörittää Meksikon maajoukkueen passari Sashiko Sanay. Aiemmin Portugalin ja Slovakian liigassa pelanneen Sanayn vahvuutena pidetään pelinlukutaitoa ja nopeaa peliä. Uusi pelaaja Suomen kentillä on myös brasilialainen keskitorjuja Anny Ramos, joka ennen Suomea pelasi Taipeissa.
Jymyssä kolmatta kauttaan pelaava Penttilä on tyytyväinen Jymyn alkukauteen.
– Olemme olleet joukkueena valmiimpia, kuin moni muu. Viime pelissä oli tärkeää, että saimme tappioputken poikki ja tuli täydet kolme sarjapistettä, Penttilä painottaa.
JARI HAKALA

Helsinki Volley - JymyVolley
2021-11-10 18:30, 2021-11-16 18:30

JymyVolley - Hämeenlinna
2021-11-20 17:00 | Nurmohalli, Länsitie 30, 60550 Seinäjoki, Suomi
Jymy palaa kotisaliin

JymyVolley palaa takaisin Nurmohalliin kotiottelujen pariin naisten lentopallon mestaruusliigassa kahden viikon tauon jälkeen Jymyn vierailtua kahdesti peräkkäin pääkaupunkiseudulla Helsinki Volleyn vieraana. Kaksi vieraspeliä sujui hyvin, sillä Jymy otti molemmista täyden pistepotin.
– Lähdimme Helsinkiin ennakkosuosikkina ja joukkue käsitteli sen tilanteen hienosti, kiittelee päävalmentaja Kari Raatikainen.
Raatikainen luottaa, että kotiotteluun Hämeenlinnaa vastaan tulee nälkäinen Jymy, joka haluaa jatkaa pisteputkessa.
– Edellisessä kotiottelussa Rovaniemen WomanVolleyta vastaan meillä jäi peli viimeistelemättä ja tuli takkiin. Sen haluamme karistaa pois kotiyleisön edessä.
Hämeenlinna tulee Nurmohalliin tällä kaudella toistamiseen. Reilu kuukausi sitten Jymy hävisi tiukan pelin erin 3-2.
– Se oli tiukka ja laadukas lentopallo-ottelu. Tosin viides erä hieman karkasi meiltä käsistä.
Tuon ottelun jälkeen Hämeenlinna voitti Helsinki Volleyn, mutta kärsi sitten neljän ottelun tappioputken. Hämeenlinna on ollut hieman epävireinen. Se voitti LP Vampulan, mutta hävisi tämän viikon keskiviikkona LP Viestille.
– Hämeenlinna on kokenut muutoksia. Sieltä lähti pois serbialaispelaajat, mutta se on silti laadukas joukkue. Joukkueessa on maajoukkueen kakkoshakkuri Yasmine Madsen ja kovat keskipelaajat Michaela Madsen sekä Vera Klimovich.
Raatikainen toteaa Jymyn vastaavan hyvällä liberopelillä sekä puolustuspelillä. Jymyn syöttöpeli on ollut myös hyvässä vireessä alkukauden otteluissa.
– Nykylentopallo on sitä, että syöttö- ja vastaanottopeli ratkaisee. Meidän pitää pystyä hyvällä syötöllä horjuttamaan Hämeenlinnan vastaanottoa, niin pystymme haastamaan. Se ei tarkoita, että syötöllä pitää tulla suoria pisteitä, vaan sillä pitää vaikeuttaa vastustajan vastaanottoa, Raatikainen tarkentaa.
Hämeenlinna on sarjassa viidentenä pisteen edellä kuudentena olevasta Jymystä. Raatikainen on tyytyväinen joukkueensa alkukauteen.
– Tosin meillä on ollut pelin sisällä liikaa tason heittelyä ja siitä pitää päästä pois niin, että vahva esitys kantaa läpi ottelun. Lähtökohdat ovat mielenkiintoiset ja sarja tosi tasainen. Kolme kärkijoukkuetta on erottunut, mutta sen jälkeen voit yhdellä voitolla tai tappiolla olla joko neljäs tai kahdeksas, Raatikainen laskeskelee.
JARI HAKALA

LP Kangasala - JymyVolley
2021-11-27 17:00

JymyVolley - Pölkky
2021-12-01 18:30 | Nurmohalli, Länsitie 30, 60550 Seinäjoki, Suomi
Kovat kärkipelit jatkuvat kotihallissa

JymyVolleyn kovat kärkipelit naisten lentopallon mestaruusliigassa saavat jatkoa arkiottelussa kotihallissa keskiviikon iltapelissä, kun vastaan tulee sarjassa kolmantena oleva Pölkky Kuusamo. Jymy kohtasi juuri lauantaina sarjakakkoseksi nousseen LP Kangasalan, joka on Pölkyn edellä yhden pisteen. Jymyllä on alla kaksi tappiota, sillä sarjassa viidentenä oleva Hämeenlinna otti voiton JymyVolleyn edellisessä kotiottelussa.
– Meillä on ollut sarjassa hyviä hetkiä ja huonoja hetkiä. Hyvin olemme kuitenkin saaneet pisteitä kerättyä ja otettu hyviä voittoja. Tasaisuutta ja kovuutta tarvitaan lisää ja kovapäisyyttäkin, painottaa Jymyn keskipelaaja Sara Niemi.
Jymy ja Pölkky Kuusamo eivät vielä tällä kaudella ole kohdanneet. Jymy ei myöskään ole vielä käynyt läpi palaverissa tulevaa vastustajaa, mutta Niemi tietää, että laadukas joukkue tulee vastaan.
– On se kova porukka ja pelannut hyvin. Varmasti on ansainnut peliesityksillään sarjataulukon mukaisen sijoituksen.
Pölkky Kuusamolla on perinteiseen tapaan useampi ulkomaalaisvahvistus riveissään. Passipeliä pyörittää jo viime kaudelta tuttu Jalissa Trotter. Hakkurina pelaa Julie Lengweiler ja kovaa palloa iskevät myös yleispelaajat Carlyle Nusbaum ja Adeja Lambert. Monipuolisen hyökkäyspelin takeena on Ruotsin maajoukkueen keskipelaaja Linda Andersson.
– Joukkueessa on hyviä yksilöitä, jotka pelaavat myös joukkueena hyvin yhteen. Kokonaisuus on ollut vahva. Siellä on hyvät keskipelaajat ja laitahyökkääjät. Joukkueen peli on ollut koko kauden ajan hyvin tasapainossa.
Tällä hetkellä liigassa kärkikolmikko on karannut omille teilleen, mutta sijat 4-10 erottaa vain viisi sarjapistettä. Niemi toteaa Jymyn murheena tällä kaudella olleen vastustajan pitkät pisteputket, joilla tasainen ottelu on kääntynyt tappioksi. Edellisessä pelissä ennakkosuosikki LP Kangasalaakin vastaan Jymy johti kolmatta erää jo 19-16, mutta ote lipesi.
– Niistä on puhuttu paljon, sillä vastustajan pisteputkien myötä meidän peli on sakannut. Ne pitäisi saada poikki. Lisäksi tarvitaan yhtäaikaisia onnistumisia. Ei riitä, että meillä yhdellä pelaajalla on hyvä päivä, vaan se pitää olla useammalla samaan aikaan. Steppiä vaan ylöspäin meillä kaikilla ja vastuuta lisää, niin tulee hyvä, Niemi korostaa.
JARI HAKALA

LiigaPloki - JymyVolley
2021-12-06 15:00, 2021-12-28 18:30

JymyVolley - OrPo
2021-12-11 17:00 | Nurmohalli, Länsitie 30, 60550 Seinäjoki, Suomi
Hyvistä asemista OrPo:a vastaan

JymyVolley lähtee naisten lentopallon mestaruusliigan lauantain kotiotteluun Nurmohalliin Oriveden Ponnistusta vastaan hyvistä asemista, sillä taskussa on keskiviikon arkipelistä komea taisteluvoitto. JymyVolley nimittäin käänsi kolmen ottelun pituisen tappioputken voittokantaan lyömällä Pihtiputaalla LiigaPlokin viisieräisessä jännitysnäytelmässä. Siitä pelistä kapteeni Riikka Valkonen haluaa lauantain kotipeliin mukaan erityisesti taistelutahdon, joka näkyi Jymyn pelissä alusta lähtien.
– Pelasimme alusta lähtien aggressiivista hyvää lentopalloa jokaisella osa-alueella. Lisäksi peli osoitti, että tämä on joukkuepeli. Jokaista pelaajaa tarvittiin, että voitto otettiin. Se oli tärkeä voitto. Lähdimme sitä hakemaan ja onnistuimme, Valkonen iloitsee.
Valkonen kertoo keskiviikon ottelun olleen todella intensiivinen peli loppuun asti. Kapteeni on tyytyväinen, sillä se oli parasta lentopalloa, mitä Jymy on pitkään aikaan pelannut.
– Saatiin itsevarmuutta ja itseluottamusta tulevaan OrPo peliin. Kun saadaan vastustajan pisteputket nopeasti poikki, niin peli näytti, että voidaan voittaa kovia joukkueita.
Oriveden Ponnistus tulee myös Nurmoon voitto alla. Orivesi hävisi viime viikonloppuna ehkä hieman yllättäen Puijo Wolleylle, mutta kuittasi tappion keskiviikkona Hämeenlinnaa vastaan Oriveden noustua voitollaan Hämeenlinnan ohi sarjaneloseksi.
– Kova porukka Orivedellä on, mutta oli silti pieni yllätys, että Orivesi vei Hämeenlinnaa suoraan kolmessa erässä. Molemmat joukkueet ovat tosin hyvin samanlaisia. Kun peli lähtee kulkemaan, niin silloin kaikki onnistuu, ja jos peli ei kulje, niin sitten ei onnistu mikään.
Jymy ja Orivesi kohtaavat runkosarjassa toistamiseen. Lokakuun alussa Jymy tuli kotiin Orivedeltä 3-1 voitto mukanaan. Joukkueet eivät ole lokakuun alusta muuttuneet. Orivedellä on Jymyn tapaan yksi ulkomaalaisvahvistus yleispelaaja Ariana Pirv.
– Meillä toimi silloin hyvin syöttö ja torjunta, ja hyökkäystehot olivat kovat. Syöttö pitää nytkin saada kulkemaan, että sillä pystytään rikkomaan vastustajan nostopeliä ja sitä kautta hyökkäyspeliä. Orivesi pelaa hyökkäyksiä paljon Pirvin kautta. Hänet pitää saada kuriin.
Valkonen toteaa keskiviikon kovan taistelun jälkeen, että palautumisen eteen tulee tehdä töitä. Edessä on muutenkin tiivis otteluputki ennen joulua. Valkonen toivoo kotikatsomolta kovaa kannustusta.
– Korona on vieläkin näkynyt, emmekä ole päässyt samoihin katsojamääriin kuin aiemmin. Toivottavasti nyt tulee väkeä. Se olisi joukkueen kannalta mahtavaa, kapteeni Valkonen kannustaa kotiyleisöä.
JARI HAKALA

LP Viesti - JymyVolley
2022-01-06 17:00, 2022-02-18 18:30

JymyVolley - LP Kangasala
2022-01-16 17:00 | Nurmohalli, Länsitie 30, 60550 Seinäjoki, Suomi

JymyVolley - LiigaPloki
2022-01-20 18:30 | Nurmohalli, Länsitie 30, 60550 Seinäjoki, Suomi

JymyVolley - Helsinki Volley
2022-01-23 15:00 | Nurmohalli, Länsitie 30, 60550 Seinäjoki, Suomi

JymyVolley - Kuortane
2022-01-25 18:30 | Nurmohalli, Länsitie 30, 60550 Seinäjoki, Suomi

WoVo Rovaniemi - JymyVolley
2022-02-06 17:00

JymyVolley - WoVo Rovaniemi
2022-02-14 18:30 | Nurmohalli, Länsitie 30, 60550 Seinäjoki, Suomi

JymyVolley - Pölkky Kuusamo
2022-02-25 18:30 | Nurmohalli, Länsitie 30, 60550 Seinäjoki, Suomi

Pölkky Kuusamo - JymyVolley
2022-02-28 18:30

LP Viesti – JymyVolley
2022-03-03 18:30
